RollerCoaster Tycoon (סדרת משחקים)

RollerCoaster Tycoon (בתרגום חופשי לעברית: "טייקון רכבות הרים") היא סדרת משחקי מחשב מצליחה מבית אטארי בו השחקן בונה ומנהל פארק שעשועים ומנסה להשיג מטרות שונות, כגון מספר מבקרים רב, כמות הכנסות רבה ועוד.

המשחק הראשון בסדרה פותח על ידי כריס סוייר והופץ על ידי חברת הסברו, ונחל הצלחה מסחרית רבה - כ-5 מיליון עותקים נמכרו. בעקבות הצלחת המשחק הראשון פותחו שני משחקי המשך ומספר חבילות הרחבה, נוצרו משחק קופסה וסדרת ספרים מסוג בחר את גורלך, שבו מאפשרים לשחקן להשפיע על התפתחות העלילה, וחברת סוני צפויה להוציא סרט המבוסס על הסדרה.

תיאור המשחק
 

בתחילת המשחק השחקן מקבל חלקת אדמה כלשהי ומטרה אותה הוא צריך להשיג, וכשהוא מגיע למטרה זאת הוא עובר לחלקת אדמה חדשה עם מטרה חדשה. המטרות כוללות הגעה לכמות מבקרים מסוימת, הגעה לכמות הכנסות מסוימת ועוד.
השחקן צריך לבנות את הפארקים בהתאם למצבו הכספי והוא יכול להשקיע חלק מכספו במחקר ופיתוח של מתקנים חדשים, כדי להגדיל את הכנסתו.

יכולת עיצוב המגרש הפארק של השחקן היא מוחלטת ונעה מבחירת סוג השטח, השבילים ומזנוני האוכל ועד עיצוב סוגי המתקנים בפארק. בנוסף, השחקן צריך להעסיק צוות שידאג לניקיון הפארק, לתיקון המתקנים, לבידור המבקרים ולשמירה על הפארק. בלי כמות מספקת של אנשי צוות הפארק מתחיל להזנח והכנסות השחקן וכמות המבקרים יורדות, אך ככל שיש יותר אנשי צוות דרוש יותר כסף להעסיק אותם.
השחקן יכול גם לעקוב אחר הכנסותיו מהמתקנים השונים, ממכירת מזון ומשקאות ועוד, וכן אחר הוצאותיו על המתקנים ועל צוות הפארק.

מרכז המשחק הוא תכנון רכבות הרים. לשחקן ניתן יד חופשית לקבוע את מהירותה, אורכה ואת המבנה שלה, אך  ככל שהרכבת משוכללת וארוכה יותר בנייתה תעלה יותר כסף. מלבד רכבות ההרים השחקן יכול להציב מתקנים נפוצים אחרים, כגון גלגל ענק, קרוסלה, רכבת שדים, מבוכים ועוד.

בנוסף, השחקן יכול לשחק בסגנון משחק שנקרא "ארגז חול", שבו הוא מקבל את כל המתקנים האפשריים וכמות בלתי מוגבלת של כסף, והוא יכול לבנות את הפארק שהוא רוצה בלי הגבלות כלשהן - כמו ילד המשחק בארגז חול, ומכאן שם סגנון משחק זה שזמין גם במשחקי מחשב אחרים.

משחקים בסדרה
 1999 - RollerCoaster Tycoon.
 CorkScrew Follies - הרחבה למשחק שיצאה באותה שנה.
 Loopy Landscapes - הרחבה למשחק שיצאה בשנת 2000.
 2002 - RollerCoaster Tycoon 2 - המשתמש במנוע הזהה למשחק הקודם.
 Wacky Worlds - הרחבה למשחק שיצאה בשנת 2003.
 Time Twister - הרחבה למשחק שיצאה בשנת 2003.
 2004 - RollerCoaster Tycoon 3 - משתמש במנוע תלת-ממדי המאפשר לשחקן לצפות במתקניו כאחד ממבקרי הפארק.
 Soaked! - הרחבה למשחק שיצאה בשנת 2005.
 Wild! - הרחבה למשחק שיצאה בשנת 2005.
 2012 - RollerCoaster Tycoon 3D - מיועד למכשיר ה-נינטנדו 3DS. יצא ב-16 באוקטובר.
 2014 - RollerCoaster Tycoon 4 Mobile - במרץ 2014 התכנסו מפתחי המשחק, והודיעו על פיתוח המשחק הרביעי בסדרה אשר יהיה מיועד ל-iOS שיצא באפריל 2014 ל-Android.
 2016 - RollerCoaster Tycoon World - יצא ב-16 בנובמבר 2016 ל-Windows.
 2016 - RollerCoaster Tycoon Classic - יצא ב-22 בדצמבר 2016 ל-iOS ול-אנדרואיד, מבוסס על שני המשחקים הראשונים: RollerCoaster Tycoon ו-RollerCoaster Tycoon 2

ראו גם
 Theme Park

קישורים חיצוניים
 

 אתרו של יוצר המשחק כריס סוייר

הערות שוליים

משחקי בניית פארקי שעשועים
משחקי אקס בוקס
משחקי וידאו משנת 1999
משחקי וידאו משנת 2002
משחקי וידאו משנת 2004
משחקי וידאו משנת 2012
משחקי וידאו משנת 2014
משחקי וידאו משנת 2016
סדרות משחקי וידאו
סימולציות ניהול ממוחשבות